《五言信武殿》
宋代·沈遘

匈奴昔南牧，先帝躬濯征。旌旗从天下，龙虎百万兵。

元臣坐帷幄，大将当鼓钲。黄盖临城楼，城下万岁声。

卷起黄河波，飘入单于营。单于胆先破，犬羊乱纵横。

大黄殪贤王，京观封鲵鲸。甘雨洗原野，清风扫膻腥。

王师奏凯归，残胡稽颡盟。于今五十载，北塞维蚕耕。

黎民亦何知，但见原庙成。下臣方奉使，过谒剽若惊。

威神敢云测，尚冀通精诚。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。